Jeg har modtaget hundredvis af pakker med Post Danmark, og der er som regel styr på tingene. Ja, der kan ske fejl en gang i mellem, og nogle gange går der lidt længere tid end forventet, men jeg har overordnet en god oplevelse, når jeg modtager ting med Post Danmark.

Sådan var det i hvert fald indtil nu. I går ventede jeg en pakke fra Amazon, som skulle leveres med Post Danmark. Om morgenen fik jeg tilsendt en SMS-advisering om at pakken ville komme i løbet af dagen, og det passede mig ganske fint, da jeg ville være hjemme hele dagen. Timerne gik og pakken dukkede ikke op. Jeg holdt løbende styr på pakken med Track & Trace, og kunne da også se, at den var klar til omdeling. Da klokken blev ca. halv fire om eftermiddagen tjekkede jeg igen Track & Trace, og her stod - til min store overraskelse - at forsendelsen var udleveret specifikt til mig kl. 14.57. Men jeg havde altså stadig ikke set noget til pakken! Og der var desuden heller ingen underskrift, som der plejer at være.

Jeg besluttede mig for at tjekke min postkasse - det kunne jo være, at der var blevet efterladt noget, selvom vi har lås på indgangen til vores opgang, og pakkeposten derfor skal ringe på for at kunne komme ind. Der var heller intet i postkassen.

Jeg ringede til Post Danmarks ganske gode kundeservice og fik oprettet en sag på pakken, da kvinden, jeg snakkede med, også syntes at situationen virkede mærkelig.

I dag fandt jeg en seddel fra min overbo i min postkasse med følgende besked:

"Pakke til Michell Bak. Fundet udenfor hoveddøren. Vi er hjemme senere i aften, så kan vi levere den sikkert."

Den pågældende postmedarbejder har altså stillet min pakke foran den fælles hoveddør til opgangen - uden nogen form for garanti om at den ville blive hentet af den korrekte modtager! Det er ganske enkelt ikke i orden, og burde - efter min mening - være fyringsgrundlag. Den eneste, jeg kan takke i denne situation, er min overbo, der var betænkelig nok til at tage den med sig og "levere den sikkert", som han skrev. Min overbo er med andre ord den eneste grund til at Post Danmark har kunne formå at færdiggøre sit arbejde i denne pågældende sag, om end det ikke var Post Danmark der overrakte pakken til den korrekte modtager - eller nogen anden modtager for den sags skyld.

Selvom jeg utallige gange har haft gode oplevelser med Post Danmark, så gør denne ene oplevelse altså, at det hele falder til jorden. Det er ganske enkelt ikke OK, at efterlade potentielt værdifulde pakker på jorden, hvor enhver kan tage dem. Den pågældende postmedarbejder kunne i det mindste have udfyldt en "Pakke til afhentning"-seddel, som er standard praksis ved mislykket levering, og som jeg kunne have fået i postkassen den efterfølgende dag, men nej...

Jeg er på nippet til at kræve erstatning for denne oplevelse, da det i min optik kun virker rimeligt. Den pågældende medarbejder udførte ikke sit arbejde, og der havde med stor sandsynlighed været tale om en bortkommet pakke, hvis det ikke havde været for min overbo. Det er held - og intet andet - der er skyld i, at jeg i sidste ende modtog pakken. Det kan ikke være rigtigt, at held skal være en faktor, når man modtager pakker med Post Danmark, og det håber jeg at I er enige med mig i.

PS. Jeg har tilføjet et T&T-nummer på forsendelsen inden jeg sendte anmeldelse, så går ud fra at I kan identificere pakken, undertegnede og den sag, der er oprettet omkring pakken, ud fra det nummer.

PPS. Samtalesystemet og dørlåsen fungerer naturligvis og det var ikke slukket, da pakken angiveligt skulle have været leveret. Det duer altså ikke som en undskyldning, hvis den pågældende medarbejder skulle finde på det.